text: Storbrand i pølsefabrik i Billund
  18 januar 2015 kl. 20.03
  Der er søndag aften gået ild i fødevarevirksomheden Aalbæk Specialiteters fabrik i Billund. Der er kraftig røgudvikling, men røgen truer på grund af svag vind ikke de omkringboendes sundhed, lyder det fra Sydøstjyllands Politi til TV SYD.
  - Det er hele produktionsbygningen, der står i brand. Heldigvis stiger den kraftige røgudvikling lodret til vejrs, så den ikke generer beboerne i Billund, siger vagtchef Søren Løvendahl fra Sydøstjyllands Politi til TV SYD.
  Fabrikken, der ligger på Stilbjergvej 4A, producerer blandt andet spegepølser og leverpostej, der sælges i en række danske supermarkeder.
  - Vi tror, at det er i en røgeri-maskine, der er opstået brand, siger Søren Løvendahl, der vurderer, at slukningsarbejdet vil vare det meste af natten.
  På fabrikken i Billund arbejder der til hverdag omkring 50 personer - men der var ingen mennesker i bygningen, da branden opstod, oplyser Sydøstjyllands Politi.
  